যাতে করে তোমরা কৃতজ্ঞ হতে পারো – বাকারাহ ৫৬ – কুরআনের কথা
এই আয়াত নিয়ে দুটি মতবাদ আছে ১) যাদের উপরে বজ্রপাত হয়েছিল, তারা মারা গিয়েছিল, ২) তারা আসলে মারা যায়নি, বরং অজ্ঞান হয়ে গিয়েছিল, বা গভীর কোমায় চলে গিয়েছিল। মাউতের অর্থ দুটোই হয়—মৃত্যু, গভীর ঘুম।[৭][২] যেমন, সূরা কাহফে আল্লাহ تعالى যখন একদল তরুণকে গভীর ঘুম পাড়িয়ে দেন, এবং তারপর তিনি তাদেরকে জাগিয়ে তোলেন, সেখানে তিনি এই আয়াতের মতো بعث ব্যবহার করেছেন, যার অর্থ— আবারও জাগিয়ে তোলা, জ্ঞান ফেরানো, স্বাস্থ্য ফিরিয়ে দেওয়া।[৫] যেহেতু সূরা কাহফে তরুণরা মারা যায়নি, বরং এক গভীর ঘুমে বা কোমায় চলে গিয়েছিল, যার মাধ্যমে তাদের আয়ু অনেক বাড়িয়ে দেওয়া হয়েছিল, এবং তারপর তাদেরকে بعث বা জাগিয়ে তোলা হয়, তাই মনে করা হয় বাকারাহ-এর এই আয়াতে বনী ইসরাইলিদেরকে মৃত্যুর কাছাকাছি একটা অবস্থায় নিয়ে যাওয়া হয়েছিল। যেহেতু আল্লাহ تعالى বাকারাহ-তে এর আগে একটি আয়াতে বলেছেন: সব মানুষকে একবার মৃত্যু দেওয়া হবে এবং কিয়ামতের দিন আরেকবার জীবন দেওয়া হবে, তাই বনী ইসরাইলিদের দুই বার মৃত্যু হতে পারে না।
যদি সেই প্রতিনিধিরা মরে পড়ে থাকত, তাহলে রাজনৈতিক সমস্যা হতো। বনি ইসরাইলিরা ভাবত যে, তাদের দলনেতাদেরকে পাহাড়ে নিয়ে গিয়ে নবী মুসা عليه السلام তাদেরকে গোপনে মেরে ফেলে রেখে এসেছে। আল্লাহ تعالى তাকে বনি ইসরাইলিদের এমন অপবাদ থেকে রক্ষা করলেন, তিনি আবার তাদেরকে জাগিয়ে তুললেন।[৪]
এই আয়াতের শেষে একটি অদ্ভুত কথা আছে—যাতে করে তোমরা কৃতজ্ঞ হতে পারো। কেন কৃতজ্ঞতার প্রশ্ন আসলো? যদি বলা হতো: “যাতে করে তোমরা আমার অনুগত হতে পারো”, বা “যাতে করে তোমরা তোমাদের ভুল বুঝতে পারো” — তাহলে কি বেশি প্রাসঙ্গিক হতো না?
এখানে আল্লাহ تعالى আমাদেরকে শেখাচ্ছেন: তাঁর আইন মেনে চলা, তাঁর নবীর عليه السلام প্রতি অনুগত হওয়াটা হচ্ছে তাঁরই প্রতি কৃতজ্ঞতা দেখানোর সামিল।[১] আমরা যখন আল্লাহর تعالى নির্দেশকে অমান্য করতে থাকি, তখন আমরা তাঁর প্রতি অকৃতজ্ঞ হয়ে যাই। যখন আমরা অফিসের কাজ, বাচ্চাকে স্কুল আনা-নেওয়া, সপ্তাহের বাজার, মেহমানদারী করতে গিয়ে ওয়াক্তের পর ওয়াক্ত নামায ছেড়ে দেই, আমরা শুধু তাঁর অবাধ্যই হই না, তাঁর প্রতি আমরা অকৃতজ্ঞ হয়ে যাই। যদি আমরা সত্যিই তাঁর প্রতি কৃতজ্ঞ হতাম, তাহলে কখনই অফিসের বস-সন্তান-ঘরের কাজ থেকে তাঁকে কম গুরুত্ব দিতাম না। যিনি আমাদের স্বাস্থ্য, সম্পত্তি, সংসার, সন্তান, সঙ্গ, সন্মান, সম্ভ্রম সবকিছুর মালিক, তাঁকে বাদ দিয়ে অন্য কাউকে বা কিছুকে বেশি গুরুত্ব দেওয়া, সেগুলোর পেছনে দৌড়াতে গিয়ে তাঁকেই ভুলে যাওয়া এবং ‘লোকে কী বলবে’ এই ভয়ে তাঁর নিষেধ অমান্য করা—এধরনের কাজগুলো তাঁর প্রতি অকৃতজ্ঞতা প্রদর্শন ছাড়া আর কিছু নয়।
কু’রআনে একটি ব্যাপার বার বার ঘুরে ফিরে আসে: আল্লাহর تعالى প্রতি আমাদেরকে কৃতজ্ঞতা দেখাতে হবে। প্রশ্ন আসে: আল্লাহর تعالى প্রতি কৃতজ্ঞতা দেখানোর জন্য এত জোর দেওয়া হয়েছে কেন? আল্লাহর تعالى তো কোনো কিছুর দরকার নেই? আমরা কৃতজ্ঞতা প্রদর্শন করলেই কী, আর না করলেই কী? তাঁর তো কোনো লাভ-ক্ষতি হচ্ছে না?
টাইম ম্যাগাজিনের ২০১০ সালের নভেম্বর সংখ্যায় একটি আর্টিকেল বের হয়েছে কৃতজ্ঞতার উপকারিতার উপরে। সেখানে বলা হয়েছে, ২০০৩ সালে ২,৬১৬ জন প্রাপ্ত বয়স্ক মানুষের উপরে গবেষণা করে দেখা গেছে: যারা অপেক্ষাকৃত বেশি কৃতজ্ঞ, তাদের মধ্যে মানসিক অবসাদ, দুশ্চিন্তা, অমূলক ভয়-ভীতি, অতিরিক্ত খাবার অভ্যাস এবং মদ, সিগারেট ও ড্রাগের প্রতি আসক্তির ঝুঁকি অনেক কম। আরেকটি গবেষণায় দেখা গেছে: মানুষকে নিয়মিত আরও বেশি কৃতজ্ঞ হতে অনুপ্রাণিত করলে, মানুষের নিজের সম্পর্কে যে হীনমন্যতা আছে, নিজেকে ঘৃণা করা, নিজেকে সবসময় অসুন্দর, দুর্বল, উপেক্ষিত মনে করা, ইত্যাদি নানা ধরণের সমস্যা ৭৬% পর্যন্ত দূর করা যায়।
Wall Street Journal একটি আর্টিকেলে বলা হয়েছে:
যে সব পূর্ণ বয়স্করা প্রতিনিয়ত কৃতজ্ঞতা অনুভব করেন: তাদের কর্মস্পৃহা, সাফল্যে আস্থা, সামাজিক মেলামেশা এবং সুখ অনুভূতি অন্যদের থেকে অপেক্ষাকৃত বেশি হয় – প্রায় এক যুগ গবেষণার ফল থেকে এটি জানা গেছে। তাদের ডিপ্রেশন, ঈর্ষা, লোভ বা অ্যালকোহল আসক্তি হবার সম্ভাবনা কম। তারা অপেক্ষাকৃত বেশি আয় করেন, ঠিকভাবে বেশি ঘুমাতে পারেন, নিয়মিত বেশি ব্যায়াম করেন এবং তাদের ভাইরাস জনিত অসুখের প্রতি প্রতিরোধ ক্ষমতা বেশি থাকে।
এবার বুঝতে পারছেন, কেন আল্লাহ تعالى আমাদেরকে প্রতিদিন ৫ ওয়াক্তে, কমপক্ষে ১৭ বার বলতে বলেছেন:
Posted on November 14, 2013 January 3, 2014 Author ওমর আল জাবিরCategories আল-বাক্বারাহTags কৃতজ্ঞতা, ঘুম, বজ্রপাত, বনী ইসরাইল, মুসা, মৃত্যু
Previous Previous post: বিশ্বাস করব না, যতক্ষণ না আল্লাহকে নিজের চোখে দেখছি—বাকারাহ ৫৫
Next Next post: তোমাদেরকে ভালো এবং পবিত্র যা কিছু খেতে দিয়েছি, সেটা খাও — বাকারাহ ৫৭